32010D0297
L 127/14
SLUŽBENI LIST EUROPSKE UNIJE
18.05.2010.
ODLUKA EUSEC/1/2010 POLITIČKOG I SIGURNOSNOG ODBORA
od 18. svibnja 2010.
o osnivanju Odbora doprinositelja za Misiju Europske unije za pružanje savjetovanja i pomoći pri reformi sigurnosnog sektora u Demokratskoj Republici Kongo (EUSEC RD Congo)
(2010/297/ZVSP)
POLITIČKI I SIGURNOSNI ODBOR,
uzimajući u obzir Ugovor o Europskoj uniji, a posebno njegov članak 38. treći podstavak,
uzimajući u obzir Zajedničku akciju Vijeća 2009/709/ZVSP od 15. rujna 2009. o misiji Europske unije za pružanje savjetovanja i pomoći pri reformi sigurnosnog sektora u Demokratskoj Republici Kongo (EUSEC RD Congo) (1), a posebno njegov članak 10. stavak 3.,
budući da:
(1)
Vijeće je na temelju članka 10. stavka 3. Zajedničke akcije 2009/709/ZVSP ovlastilo Politički i sigurnosni odbor (PSO) za donošenje odgovarajućih odluka o osnivanju Odbora doprinositelja (OD) za EUSEC RD Congo.
(2)
Zaključcima Europskog vijeća iz Göteborga od 15. i 16. lipnja 2001. uspostavili su se opća načela i načini za doprinose trećih zemalja policijskim misijama. Vijeće je 10. prosinca 2002. odobrilo dokument „Savjetovanja i načini za doprinose država koje nisu članice EU-a civilnim operacijama EU-a za upravljanje krizama” kojim su se dalje razvili aranžmani za sudjelovanje trećih zemalja u civilnim operacijama upravljanja krizama, uključujući osnivanje Odbora doprinositelja.
(3)
OD će imati ključnu ulogu u svakodnevnom upravljanju misijom EUSEC RD Congo. Bit će glavni forum za raspravljanje o svim problemima povezanima sa svakodnevnim upravljanjem Misijom. PSO, koji obavlja politički nadzor i strateško usmjeravanje Misije, treba uzeti u obzir stajališta OD-a,
DONIO JE OVU ODLUKU:
Članak 1.
Osnivanje
Osniva se Odbor doprinositelja (OD) za Misiju Europske unije za pružanje savjetovanja i pomoći pri reformi sigurnosnog sektora u Demokratskoj Republici Kongo (EUSEC RD Congo).
Članak 2.
Funkcije
1. OD može izraziti stajališta koja uzima u obzir PSO koji obavlja politički nadzor i strateško usmjeravanje Misije.
2. Nadležnosti OD-a utvrđene su u dokumentu „Savjetovanja i načini za doprinos država koje nisu članice EU-a civilnim operacijama EU-a za upravljanje krizama”.
Članak 3.
Sastav
1. Sve države članice EU-a imaju pravo biti prisutne na raspravama OD-a, ali samo države koje daju doprinos sudjeluju u svakodnevnom upravljanju misijom EUSEC RD CONGO. Predstavnici trećih zemalja koje sudjeluju u misiji EUSEC RD CONGO mogu prisustvovati zasjedanjima OD-a. Predstavnik Europske komisije također može prisustvovati zasjedanjima OD-a.
2. Voditelj misije redovito izvješćuje OD.
Članak 4.
Predsjedavatelj
OD-om predsjedava Visoki predstavnik Unije za vanjske poslove i sigurnosnu politiku ili njegov ili njezin predstavnik.
Članak 5.
Zasjedanja
1. Predsjedavatelj redovito saziva OD. Prema potrebi mogu se sazvati hitna zasjedanja na inicijativu predsjedavatelja ili na zahtjev člana.
2. Predsjedavatelj unaprijed dostavlja privremeni dnevni red i dokumente u vezi sa zasjedanjem. Predsjedavatelj je odgovoran za izvješćivanje PSO-a o rezultatima rasprava OD-a.
Članak 6.
Povjerljivost
1. U skladu s Odlukom Vijeća 2001/264/EZ od 19. ožujka 2001. (2), na zasjedanja i postupke OD-a primjenjuju se propisi Vijeća o zaštiti podataka. Predstavnici u OD-u posebno prolaze odgovarajuću sigurnosnu provjeru.
2. Za rasprave OD-a vrijedi obveza čuvanja poslovne tajne, osim ako OD jednoglasno odluči drukčije.
Članak 7.
Stupanje na snagu
Ova Odluka stupa na snagu na dan donošenja.
Sastavljeno u Bruxellesu 18. svibnjla 2010.